Oleg Ĉajka

Oleg Ĉajka (, naskiĝis kiel Oleg Dadajev ), vaste konata ankaŭ kiel Oĉjo, estas rusia esperantisto: poeto, kantisto, tradukisto, instruisto. Naskiĝis en 1973. En 2003 pro edziĝo prenis la familian nomon Ĉajka. Duonarmeno-duonpolo, naskiĝis en rusparolanta familio en Bakuo, Azerbajĝano. En 1990 li rifuĝis kun la familio al Ukrainio kaj ekde 1995 loĝas en Moskvo. Lernis Esperanton aŭtodidakte en 1987.

En 1989 li komencis verki kaj traduki poemojn kaj kantojn. Proprajn, sed ne nur proprajn, kantojn li mem plenumas. Kelkaj liaj poeziaj tekstoj ekzistas paralele en Esperanto kaj la rusa. Liaj verkoj aperis en diversaj E-periodaĵoj, en kolektoj SEJM-kreado (1996), Moskvaro (1998), Moskvaj sonoriloj (2007); en personaj poem-libretoj Kvio (2000) kaj Ventemo (2013). Li estis la laŭreato de kelkaj artaj festivaloj EoLA. En 2001-2003 kiel unu el la kantistoj partoprenis en la kanta projekto Oraj kantoj.

Instruis Esperanton, partoprenis en organizado de multaj esperantistaj renkontiĝoj, i.a. de ambaŭ rusiaj IJK-j kaj preskaŭ ĉiuj StRIGoj. Aktivis en SEJM (estrarano), REJM (komitatano) kaj TEJO (komitatano B). Estas aktivulo de moskva junulara klubo EK MASI ekde ĝia fondiĝo en 1995.

En 1998-2000 eldonadis du-semajnan periodaĵon Artefakto kaj relanĉitan de li literaturan revueton Cerbe kaj Kore (proponinte al Valentin Melnikov esti ties redaktoro), al kiu de tempo al tempo kontribuis.

En 2006-2016 estris en Moskvo organizitan de li kurieran firmaon kun esperanta nomo "Kontakto".

De 2017 (kunlabore kun Arina Osipova) estras tradukfirmaon "Lingvo Connect" en Moskvo.

De 2017 en la oficejo de "Lingvo Connect" prizorgas Moskvan Komunan E-Bibliotekon kun plurcent libroj kaj periodaĵoj.

En 2019 kaj 2020 instruis Esperantajn Literaturon kaj Kulturon kaj TradukArton en SES.

De 2018 okupiĝas kaj estas eksperto pri psikologiaj praktikoj pri retravivado de frua infanaĝo.

Lastatempe estas unu el la ĉeforganizantoj de Moskva Internacia Lingva Festivalo.

Estas patro de tri filoj kaj du filinoj.

Libroj de (aŭ kun) Oĉjo

SEJM-kreado, JEC, 1996 (kolekto)
Moskvaro, Impeto, 1998 (kolekto)
Kvio. Impeto, 2000
Moskvaj sonoriloj, Impeto, 2007 (kolekto)
Ventemo. Impeto, 2013

Kantoj kaj albumoj

Kantoj de OkSEJT-39 - partoprenis per kantoj kaj kantado
Oraj kantoj (5 albumoj) - partoprenis en la tuta projekto kiel kantisto

Kategorio:Rusiaj esperantistoj
Kategorio:Esperantistoj de Moskvo
Kategorio:Rusiaj poetoj
Kategorio:Moskva skolo